Diari Oficial de la Generalitat Valenciana


Sumari del DOGV 5868, del 13-10-2008 (2008/11075)

RESOLUCIÓ de 17 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació de l'Acord de la Comissió Negociadora del Conveni Col·lectiu de l'empresa Cemex España SA División de Transportes, sobre la formalització del Pla d'Igualtat i del Codi de Prevenció de l'Assetjament i la Violència (8000012).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5868

Data del DOGV
:   13-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/11614


Data del document
:   17-09-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 17 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació de l'Acord de la Comissió Negociadora del Conveni Col·lectiu de l'empresa Cemex España SA División de Transportes, sobre la formalització del Pla d'Igualtat i del Codi de Prevenció de l'Assetjament i la Violència (8000012). [2008/11333]  
Vista l'acta de l'acord subscrit el 7 de juliol de 2008 sobre la formalització del Pla d'Igualtat i del Codi de Prevenció de l'Assetjament i la Violència del Conveni Col·lectiu de l'empresa Cemex España, SA División de Transportes, subscrit per la Comissió Negociadora, que està integrada, d'una part, per representants de l'empresa, i d'una altra, per representants de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el dipòsit del text original de l'acta.  
Segon  
Disposar la publicació en el Diari Oficial de la Comunitat Valenciana.  
València, 17 de setembre de 2008.- El director general de Treball, Cooperativisme i Economia Social: Román Ceballos Sancho.  
Buñol, 7 de juliol de 2008.  
Reunits   
Per Cemex España, SA (Divisió Logística Llevant)  
Raúl Ramos de la Torre  
Ana María Gracia Marzal  
Francisco González Barroso  
Lope de Hoces Iñiguez  
José María Palomo Rubio  
Marthelena Guerrero Colmenares  
Per la representació dels treballadors en la companyia:  
José Navarro Fernández (CCOO) - Base Buñol  
Juan Rafael García Muñoz (CCOO) - Base Alacant  
Ambdós parts es reconeixen plena i recíproca capacitat per a subscriure el present Acord en els termes regulats en el present document i per unanimitat arriben als següents  
Acords  
Primer. Objecte de l'acord  
El present Acord té com a objecte la formalització del Pla d'Igualtat i del Codi de Prevenció de l'Assetjament i la Violència en les empreses que integren el grup Cemex a España, per a l'àmbit d'aplicació que a continuació s'especifica.  
Segon. Àmbit d'aplicació  
Queden inclosos en l'àmbit d'aplicació d'este acord tots els treballadors dels centres de treball ubicats en la zona de Llevant i dedicats al transport de ciment de Cemex España, SA (Divisió Logística - Llevant).  
Tercer. Entrada en vigor i efectivitat  
El present Acord serà efectiu des del mateix moment en què es firme per part de la representació de l'empresa i la dels treballadors respecte a aquells treballadors degudament representats en este acord, i passa a formar part dels annexos I del Pla d'Igualtat i II del Codi de Prevenció de l'Assetajement i la Violència Cemex.  
Vinculació a la totalitat  
Cada un d'estos documents constituïx un tot indivisible i no podran ser objecte d'interpretacions aïllades del conjunt de les estipulacions convingudes en estos. Així mateix, en el cas que l'autoritat laboral o els tribunals socials resolguereb, per demanda individual o col·lectiva, deixar sense cap efecte les clàusules del present acord, este haurà de ser revisat en la seua integritat amb l'objectiu de reconsiderar-se en la seua totalitat.  
I perquè conste i en prova de conformitat, totes les parts firmen en sis exemplars i a un sol efecte, el present Acord, en el lloc i la data indicats en l'encapçalament.  
Pla d'igualtat grup Cemex España  
Introducció  
El Grupo Cemex España, té com a valors el respecte i la promoció de la igualtat d'oportunitats entre dones i homes.   
Compromesos amb l'eradicació de qualsevol tipus de discriminació, assetjament o circumstància que dificulte el desenvolupament professional dels homes i de les dones que integren el grup Cemex.  
Facilitant l'accés a l'ocupació, formació, promoció i política retributiva en condicions d'igualtat i mantenint un ambient de treball lliure de conductes discriminatòries.   
I propiciant la conciliació de la vida personal, familiar i laboral.  
Elaborem el present Pla d'Igualtat d'Oportunitats, en concordança amb els valors abans assenyalats i amb els principis i directrius establits en la "Llei Orgànica 3/2007 de 22 de març per a la igualtat efectiva de dones i homes".  
Pla d'igualtat  
I. Definició  
El Pla d'Igualtat del Grupo Cemex és un conjunt ordenat de mesures adoptades després de realitzar un diagnòstic de situació, tendents a aconseguir dins de les empreses del grup, la igualtat de tracte i d'oportunitats entre les dones i els homes, així com a eliminar la discriminació per raó de sexe.  
II. Finalitat del Pla d'Igualtat Grupo Cemex  
El Pla d'Igualtat Cemex té com a finalitat promoure la igualtat d'oportunitats entre les dones i els homes del Grupo Cemex, fer efectiu els principis d'igualtat de tracte i no discriminació i recollir mesures que afavorisquen la incorporació, la permanència i el desenvolupament de les persones, amb l'objectiu d'establir igualtat d'oportunitats entre les dones i els hòmens a tots els nivells de l'organització empresarial.  
Per a complir amb la seua finalitat, el Pla d'Igualtat Cemex, ha establit objectius específics a curt i mig termini, basant-se en el diagnòstic de situació.   
III. Objectius i Accions especifiques del Pla d'Igualtat   
El Pla d'Igualtat del Grupo Cemex comprén:  
i. L'establiment d'objectius en matèria d'igualtat, en relació amb:  
1. L'accés a l'ocupació i contractació,   
2. Promoció i formació  
3. Classificació professional  
4. Política retributiva  
5. Prevenció de l'assetjament sexual i per raó de sexe   
6. Conciliació laboral, personal i familiar i ordenació del temps de treball  
ii. Accions especifiques tendents a aconseguir els objectius establits.  
1. Igualtat en l'accés a l'ocupació i en la contractació.  
El Grupo Cemex garantix i promou la igualtat d'oportunitats entre les dones i els homes, en l'accés a l'ocupació i en la contractació.  
Els processos de selecció són objectius i imparcials i no es fan distincions ni discriminacions per raó del gènere dels candidats.  
La contractació del personal en les empreses del Grupo, en les seues diverses modalitats, es realitza en funció dels requeriments i de les necessitats de l'empresa, sense que el gènere de la persona a contractar determine la modalitat de contractació.  
1.1. Accions per a facilitar la igualtat en els processos de selecció:  
Amb la finalitat de mantindre l'objectivitat i la transparència en els processos de selecció, el Grupo Cemex, afavorirà les accions següents:  
- Utilitzar sistemes de valoració analítica de llocs de treball que garantisquen la neutralitat.  
- Realitzar processos de selecció, qualificació i valoració dels candidats als llocs de treball, en funció de factors que responguen a criteris objectius, capacitats (coneixements i aptituds), esforç (físic i mental), responsabilitat, condicions de treball, sense que en cap cas es discrimine o valore ningú per raó de genere.  
1.2. Publicacions de les ofertes de treball.  
En les ofertes d'ocupació que el Grupo Cemex publique, amb independència del mitjà o suport utilitzat per a la seua difusió, no figurarà cap terme o expressió que puga contindre en si mateix una limitació per raó de gènere.  
En este sentit, es prestarà especial atenció en la redacció de les ofertes de treball, a efectes que no siguen publicades ofertes dirigides únicament a persones d'un sexe determinat.  
Els processos de selecció utilitzats en la cobertura de llocs i funcions seran idèntics per a dones i homes i s'aplicaran i desenvoluparan exactament sota les mateixes condicions.  
Els principis anteriorment definits s'aplicaran tant en els processos en què la selecció es realitze directament per una entitat del Grupo Cemex, com quan siguen realitzats per una empresa externa especialitzada.  
En el cas que el Grupo Cemex contracte consultors o col·laboradors externs per als processos de selecció i contractació, se'ls informarà respecte dels paràmetres d'igualtat existents en els processos de selecció, amb el fi que estos apliquen i respecten els criteris abans descrits. Així mateix, el Grupo Cemex realitzarà els controls necessaris per a vetlar pel seu compliment.  
1.3. Igualtat en la contractació.  
Amb la finalitat d'evitar discriminacions en qualsevol de les modalitats de contractació, siga esta; indefinida, eventual, parcial, etc., en el Grupo Cemex:  
- No existirà predeterminació ni discriminació per raó de gènere en l'aplicació dels diferents tipus de contractació laboral ni en el moment de la seua novació o rescissió.  
- Es donarà prioritat a les modalitats de contractació que aporten seguretat i un projecte a llarg termini.  
- S'analitzarà periòdicament els contractes de treball classificats per gènere i modalitat de contractació fixa/temporal.  
2. Igualtat en la promoció i formació:  
Amb la finalitat de promoure i refermar la igualtat d'oportunitats en la promoció i formació de les dones i dels homes de l'empresa, el Grupo Cemex:  
- Utilitzarà criteris objectius per a la promoció de dones i homes, tenint en compte la seua formació, mèrits, titulació acadèmica, coneixement del lloc de treball i historial professional.  
- Fomentarà la igualtat d'oportunitats en les promocions, perquè tant homes com dones puguen millorar la seua situació laboral.   
2.1 Promoció interna, plans de carrera i formació:  
La promoció interna, així com els plans de carrera del Grupo Cemex, i programes de formació, continuaran regint-se en funció de criteris objectius per a la promoció, tant d'homes com de dones, tenint en compte la formació i els mèrits, la titulació acadèmica, el coneixement del lloc de treball, l'historial professional les competències i les habilitats amb què ha de comptar la persona que ocuparà un lloc i forma de créixer en la companyia.   
De la mateixa manera, en el desenvolupament dels plans de carrera i programes de formació, el Grupo Cemex procurarà que:  
- Els horaris dels programes de formació, cursos, etc., desenvolupats com a part dels plans de carrera siguen compatibles amb la vida familiar i personal dels treballadors.  
- Els cursos, seminaris, i capacitacions que realitze el personal, amb independència que formen part d'un Pla de Carrera, o no es dicten en horaris compatible amb la vida familiar i personal dels treballadors  
3. Transparència en la classificació professional.  
Els criteris utilitzats per a establir la classificació professional del Grupo Cemex, són objectius, i s'evitarà en tot moment l'ús de termes, llenguatge, o "etiquetes", que indiquen l'existència de llocs destinats a un determinat sexe.  
3.1 Accions especifiques:  
- Les categories professionals del Grupo Cemex són i seran neutres, es definiran independentment del gènere, sense fer cap menció en la seua definició o concepte a este.  
- El Grupo Cemex establirà programes de sensibilització on es treballe sobre com identificar els estereotips relacionats amb els llocs de treball i el gènere, les seues conseqüències negatives, així com la forma d'evitar-los.  
- S'utilitzaran els criteris de detecció de potencials interns per a tots els treballadors i treballadores en una mateixa categoria professional.  
4. Igualtat en la retribució:  
La política salarial del Grupo Cemex es basa en principis i criteris objectivables, sense que en cap cas es tinguen en compte criteris diferenciadors per raó de gènere. Amb la finalitat de refermar la política d'igualtat retributiva, el Grupo Cemex adoptarà les mesures següents:  
- Es realitzarà anualment un anàlisi estadística de les remuneracions percebudes per dones i homes que integren la plantilla.  
- Si hi ha diferències salarials, s'analitzarà si estes tenen justificació en criteris objectius i no considerats com a discriminació indirecta.  
- El sistema retributiu dels treballadors del Grupo Cemex, s'establix en funció de criteris objectius, com ara la valoració dels llocs de treball, els resultats obtinguts, i amb independència de les persones que ocupen els llocs, o del seu gènere. De la mateixa manera els complements salarials estan establits amb criteris clars i objectius.   
4.1 Principis que regixen la igualtat retributiva del Grupo Cemex.  
La igualtat retributiva dins del Grupo Cemex es regirà pels principis següents:  
- Principi de neutralitat: prohibició de considerar raons de gènere  
- Principi d'equivalència: necessitat en la valoració de llocs de treballs d'atindre's a les característiques i al perfil professional requerit.  
- Principi de proporcionalitat: ponderar la importància numèrica de cada un dels factors en proporció a la seua utilitat en l'organització empresarial i en el procés productiu, així com a la concurrència d'altres factors.  
5. Assetjament sexual i assetjament discriminatori.  
El Grupo Cemex, reprova i sanciona tota forma d'assetjament a l'interior de l'empresa, en particular reprova i sanciona l'assetjament sexual i per raó de sexe.  
Amb la finalitat de previndre i eradicar l'assetjament a l'interior de l'empresa, i en forma conjunta amb la implementació d'este Pla d'Igualtat, el Grupo Cemex ha establit un "Codi de Prevenció de l'Assetjament Cemex".  
5.1 Accions especifiques contra l'assetjament sexual i assetjament discriminatori:  
5.1.1 Prevenció i formació a efectes d'evitar l'assetjament en el Grupo Cemex.  
- El Grupo Cemex ha implementat el "Codi de Prevenció de l'Acaçament Cemex", que recull el compromís de l'empresa amb l'eradicació de tota forma d'assetjament, fent un especial èmfasi en la prevenció i sanció de l'assetjament sexual i per raó de sexe, manifestant que les conductes d'assetjament no són tolerades ni exemptes de sanció, explicitant el dret a la queixa dels treballadors.  
- Formació i informació a tots els treballadors, respecte del contingut del Codi de Prevenció de l'Assetjament, explicant-se que s'entén per comportaments inapropiats, i precisant-se que la direcció i els superiors jeràrquics tenen un deure real de vetlar per l'aplicació de la política contra l'assetjament.  
- Les empreses del Grupo Cemex realitzaran cursos de formació i capacitació especifica a càrrecs mitjans, caps, gerents i responsables que els permeten administrar el compliment del Codi de Prevenció de l'Assetjament, així com identificar els factors que contribuïxen a crear un ambient de treball lliure de tota forma d'assetjament.  
5.1.2 Actuació reactiva.  
- El Codi de Prevenció de l'Assetjament Cemex, establix un procediment o protocol d'actuació, que determina amb claredat davant de qui i com presentar una denúncia per assetjament i quins són els drets i deures de la presumpta víctima com del presumpte assetjador durant la tramitació del procediment.  
- Preservació i protecció especial de la intimitat. Les investigacions es realitzaran amb total respecte de totes les parts. Les persones que investiguen les denúncies d'assetjament no tindran connexió amb les parts.  
6. Conciliació laboral, personal i familiar i ordenació del temps de treball.  
El Grupo Cemex és conscient de la importància de la conciliació de la vida laboral, personal i familiar dels seus treballadors, així com de l'ordenació del temps de treball.  
Amb la finalitat de refermar i consolidar estos aspectes, el Grupo Cemex, adoptarà les accions específiques següents:  
- Garantir que les persones que s'acullen a la jornada reduïda no voran frenat el desenvolupament de la seua carrera professional ni les seues possibilitats de promoció interna, ni seran relegades a llocs de treball de poca responsabilitat o capacitat de decisió.  
- Explorar distintes fórmules d'adaptació de la jornada laboral i aplicar aquelles més adequades a les càrregues de treball, característiques de l'empresa o del centre de treball i la situació de la plantilla.  
- Procurar que les reunions de treball del personal corporatiu i administratiu, es realitzen entre les 8.00 i 17.00 hores i que els divendres no es programen reunions amb posterioritat a les 14.00h.  
- Facilitar la implementació d'horaris flexibles en aquells centres o llocs en què les circumstàncies organitzatives, productives i de mercat ho permeten.  
IV. Pla de Comunicació del Pla d'Igualtat Efectiva, i Programes de Formació i capacitació de la Igualtat d'Oportunitats.  
Amb la finalitat de comunicar i capacitar al personal del Grupo Cemex respecte de la importància de la igualtat efectiva d'oportunitats, així com de la implementació d'este Pla d'Igualtat:  
- Es difondran les polítiques d'igualtat en tot el Grupo Cemex.  
- S'impartiran programes de formació i capacitació en la Igualtat d'Oportunitats, així com en el contingut i abast d'este Pla d'Igualtat, dirigits als gerents, caps i càrrecs mitjans de totes les àrees cada centre de treball del Grupo, així com a tot el personal de recursos humans.  
- Es realitzaran campanyes informatives dirigides a tots els treballadors del Grupo, respecte del contingut del Pla d'Igualtat Cemex. Estes campanyes informatives inclouran; xarrades, publicacions en els taulers d'anuncis de cada centre de treball, publicacions en el butlletí de premsa Cemex, enviaments per correu electrònic, etc.  
- Es comunicaran els beneficis de la igualtat: en la reducció de costos, la retenció del talent, clima laboral, etc.  
V. Implantació i Seguiment del Pla d'Igualtat Efectiva entre Dones i Homes.   
La Direcció General de Recursos Humans, supervisarà el compliment dels principis, objectius i accions continguts en este Pla d'Igualtat. Per a això designarà un equip responsable d'impulsar i vetlar pel compliment del pla.  
VI. Seguiment i avaluació.  
Una vegada a l'any l'àrea de Recursos Humans de l'empresa realitzarà una anàlisi global de la situació d'igualtat efectiva entre dones i homes. En esta anàlisi s'avaluaran les àrees estudiades en el Diagnòstic de Situació, i, a més, podrà incloure enquestes, focus group, etc.  
En estes avaluacions s'analitzarà el grau de compliment dels objectius fixats en este Pla d'Igualtat.  
No obstant això, el gerent de Recursos Humans de cada una de les zones i la Direcció de Recursos Humans d'OOCC realitzaran trimestralment un seguiment dels processos de selecció i contractació amb la finalitat d'assegurar una contractació lliure de qualsevol tipus de desigualtat.  
Codi de prevenció de l'assetjament i la violència en el treball  
Declaració de Principis  
El mutu respecte a la dignitat i a la diversitat en el lloc de treball ha sigut, des dels seus començaments, una premissa constant en el Grupo Cemex.  
Cemex reprova i condemna tot tipus d'assetjament i violència en l'àmbit laboral.  
L'assetjament i la violència són una problemàtica que pot afectar tots. Per això, només per mitjà del consens i la col·laboració de tots i cada un dels que formem part de Cemex podrem previndre'ls i eradicar-los.  
Este Codi està constituït per una sèrie de principis generals la finalitat del qual és la de ser un marc referencial d'actuació per a la prevenció, la determinació i la sanció de l'assetjament i la violència dins del lloc de treball.   
Basant-se en això i coadjuvant al Codi d'Ètica Cemex s'elabora el present Codi de Prevenció de l'Assetjament i la Violència en el Treball.  
I. Definició de conductes no tolerades.  
L'assetjament consistix en una conducta de tipus persecutòria o de fustigació cap a una persona. Esta conducta pot ser:  
- Assetjament sexual:   
Constituïx assetjament sexual qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es crea un entorn d'intimidació, degradant o ofensiu.   
Assetjament laboral, moral o mobbing  
S'entén per tal a la fustigació o assetjament sistemàtic i reiterat que es produïx durant un temps prolongat, incitat per companys de treball i/o superiors, bé de forma individual o col·lectiva, ocasionant un perjuí físic i/o psicològic per al treballador, amb la finalitat que el treballador assetjat renuncie al seu lloc de treball o obtindre com a benefici de la conducta d'assetjament el patiment de la víctima.  
- Assetjament per raó de condició:  
Està constituït per totes aquelles conductes de fustigació basada en la raça, en el sexe, en la religió, en l'opinió o en qualsevol altra situació o circumstància personal o social, amb la finalitat, en dificultar-li a la persona assetjada la seua total integració, de produir-li un perjuí.   
II Mesures preventives   
Amb l'objectiu de previndre, descoratjar, i sancionar els comportaments d'assetjament en l'empresa, es posaran en marxa les mesures següents:  
A. Comunicar, divulgar i sensibilitzar sobre la problemàtica de l'assetjament en l'empresa, així com el Codi de Prevenció de l'Assetjament Cemex.  
La comunicació subratllarà el compromís de la direcció de garantir ambients de treball en què es respecte la dignitat i la llibertat de les persones treballadores.  
Els mitjans de publicació i comunicació del present Codi seran:  
- Publicació del Codi de Prevenció de l'Assetjament en la intranet de Cemex per a coneixement de tot el personal. Per a aquells treballadors que no tinguen accés a la intranet se'ls entregarà el Codi en format físic amb justificant de recepció.  
- Publicació en el tauler d'anuncis en els centre de treball.  
- Difusió a través del correu electrònic, del text integre del Codi de Prevenció de l'Acaçament.  
- Publicació de notes relatives al Codi de Prevenció de l'Assetjament, en els butlletins i mitjans de comunicació interns.  
- Incloure dins del Pla de Formació Anual matèries específiques de prevenció de l'assetjament.  
- Elaboració de material informatiu sobre la prevenció i sanció de l'assetjament, així com respecte del contingut i abast del Codi de Prevenció de l'Assetjament Cemex.  
- Entrega, al personal de nou ingrés, junt amb el Codi d'Ètica, del Codi de Prevenció de l'Assetjament i la Violència en el treball Cemex, sol·licitant la firma d'un escrit en el qual es farà constar que el personal nou ha sigut informat, comprén i accepta el contingut i es compromet a respectar els codis Cemex mencionats.  
B. Responsabilitat.  
Tot el personal té la responsabilitat d'ajudar a garantir un entorn laboral en què es respecte la dignitat. Els directors i càrrecs intermedis tenen el deure de posar en pràctica la política contra l'assetjament, tenint l'obligació de previndre i evitar que este es produïsca, així com el deure de sancionar qualsevol tipus d'assetjament a l'interior de l'organització.  
C. Programes de formació dirigits a tot el personal de l'empresa  
La prevenció de l'assetjament, així com el contingut i l'abast del Codi de Prevenció de l'Assetjament Cemex, seran inclosos en els programes formatius de l'empresa. Així mateix, es realitzaren jornades i accions informatives a tot el personal de l'empresa que hauran de tindre per objectiu la identificació dels factors que contribuïxen a crear un entorn laboral exempt d'assetjament, i que els participants siguen plenament conscients de les seues responsabilitats en el marc de la política empresarial contra este.  
D. Programes específics de formació:   
Impartir formació que permeta identificar els factors que contribuïxen que no es produïsca conflictes en les relacions entre companys o entre els treballadors i els seus superiors.  
E. Així mateix Cemex realitzarà programes específics de formació en temes de prevenció de l'assetjament, mecanismes d'actuació, sancions i implicacions legals derivades de l'assetjament en l'empresa, així com del contingut del Codi de Prevenció de l'Assetjment Cemex, dirigit a tot el personal i en particular a personal directiu, caps de departament, personal de Recursos Humans, càrrecs mitjans, delegats de prevenció, representants dels treballadors i personal de servici mèdic.   
Seguiment de les mesures, programes i pla de prevenció:  
S'establiran sistemes d'avaluació del pla de prevenció i dels diferents programes dissenyats dins del pla.   
En compliment d'esta política es preveu:  
- Millorar els sistemes de comunicació, motivació i participació.  
- Realitzar estudis i publicar informes sobre la prevenció, detecció i sanció de l'assetjament en l'empresa.  
- Investigar la problemàtica dels diferents tipus d'assetjament en el lloc de treball, en concordança amb el que ha establit l'organització del treball i amb factors com ara: sexe, edat, sector i professió.  
- Prestar ajuda de tipus moral, mèdica i psicològica a les possibles víctimes d'assetjament.  
III Procediment d'Actuació en cas d'assetjament o conductes no tolerades en l'empresa.  
Finalitat   
S'establiran mecanismes de canalització de denúncies presentades. Les dites denúncies seran tractades amb diligència i confidencialitat a través de procediments concrets i efectius.   
Doble via procedimental.  
La persona que considere que es troba en una situació de les anteriorment descrites podrà lliurement decidir l'inici d'un procediment informal o formal.  
A. Procediment informal.  
És el procediment que es caracteritza per la seua brevetat i senzillesa, la finalitat del qual és corregir i evitar totes aquelles situacions que, sense arribar a ser catalogades d'assetjament, podrien transformar-se en situacions conflictives dins de l'àmbit laboral.  
El procediment es durà a terme per una comissió denominada Comissió en Procediment Informal. Esta Comissió serà de caràcter col·legiat i estarà constituïda per un empleat de l'àrea de Recursos Humans o Relacions laborals, un representant dels treballadors i personal sanitari, ambdós del centre de treball on es produïx la situació d'assetjament denunciada. Si no hi ha servici mèdic, podrà sol·licitar-se l'informe d'un metge o especialista, si es requerix per a contribuir a avaluar els fets.  
- Escoltar, rebre, processar i investigar qualsevol denúncia que, de presumpte assetjament, se li puga presentar bé siga de manera verbal o escrita.  
- Citar les parts involucrades, recollir declaracions i aclarir els fets.  
- Alçar una acta amb els resultats aconseguits  
- Proposar mesures preventives i correctores de situacions conflictives.  
- Realitzar un seguiment del compliment de l'acord, així com de la realització de les mesures preventives, a estos efectes podrà designar una persona encarregada de realitzar este seguiment.  
- Sol·licitar l'obertura del procediment formal quan de la investigació s'evidencie una situació d'assetjament.  
- Vetlar per la celeritat del procediment informal.  
- Trametre l'expedient a la Comissió en procediment formal a fi de portar un registre de les denúncies formulades així com de les actes o de qualsevol document presentat. Este registre serà de caràcter confidencial al qual únicament tindrà accés l'òrgan instructor.  
- Recollir la investigació (documents, testimonis etc.) en format físic.  
- Presentar un informe amb propostes tant de solució de conflicte com d'obertura del procediment formal.  
A.1. Fases del procediment informal.  
- Obertura del procediment:  
El procediment s'iniciarà a petició del treballador presumptament assetjat, o de qualsevol persona que siga testimoni de l'assetjament, o de conductes contraries a este Codi i per mitjà de comunicació de la situació conflictiva, pels mitjans següents:  
- Telefonada a un número destinat exclusivament a la recepció d'estes denúncies.  
- Per mitjà de l'emplenament d'un formulari de denúncia que estarà a disposició en Cemex Plaça, departament de RRHH i servicis mèdics. Este formulari podrà entregar-se personalment o ser enviat a l'adreça de correu electrònic especialment habilitat per a la recepció de denúncies. Este formulari també podrà ser dipositat en la bústia de prevenció d'assetjament, ubicat en cada centre de treball.  
Formulari de denúncia.doc  
- Entrevista a les parts   
La Comissió en procediment informal citarà les parts involucrades i aquelles persones que puguen aportar informació rellevant, en un termini no major de 5 dies hàbils comptats a partir de la recepció verbal o escrita de la denúncia de la situació conflictiva, a una entrevista la finalitat de la qual serà l'esclariment dels fets i la solució, mitjançant un acord, del conflicte.  
- Elaboració i contingut de l'informe amb els resultats  
Una vegada finalitzada l'entrevista, i en un termini màxim de 3 dies hàbils, la Comissió en procediment informal haurà d'elaborar un informe en el qual s'expressarà el resultat de la investigació i la proposta, de solució o si és el cas d'obertura del procediment formal.   
L'informe haurà de contindre una relació succinta dels fets relatats pels entrevistats. En el cas d'haver aconseguit l'esclariment indubtable del fet l'acta haurà d'expressar tant les mesures proposades per a solucionar el conflicte com les mesures correctores la finalitat de les quals serà la de previndre situacions conflictives futures.  
Es comunicarà el contingut de l'informe a les parts involucrades.  
B. Procediment Formal  
És el procediment assenyalat per a tramitar i solucionar aquelles situacions de presumpte assetjament considerades greus o que no han pogut resoldre's per la via del procediment informal.  
Este procediment el desenvoluparà una Comissió denominada Comissió en Procediment Formal, la dita comissió estarà integrada per un responsable de l'Àrea de Recursos Humans o Relacions Laborals, un membre del Comité d'Ètica, un advocat de l'àrea d'Assessoria Jurídica, un representant dels treballadors i un metge dels servicis mèdics d'empresa.  
Conformada la Comissió es triarà, per majoria simple entre els quatre membres, el president, el secretari i els vocals, els quals podran, cada sis mesos, exercir de manera rotatòria les seues funcions.  
Podrà sol·licitar-se a la Direcció de l'empresa, la col·laboració d'assessors o especialistes externs quan es requerisquen perquè es pronuncien sobre les consultes formulades per la comissió.  
La dita comissió tindrà les funcions següents:  
- Processar i investigar qualsevol denúncia que, de manera escrita i per presumpte assetjament, se li puga formular.   
- Ser imparcial i portar tot el procediment des del seu inici fins a la seua finalització amb absoluta confidencialitat.  
- Entrevistar les parts involucrades.  
- Sol·licitar informes.  
- Investigar per a establir la veracitat dels fets.  
- Sol·licitar la col·laboració d'un psicòleg extern.  
- Proposar mesures preventives i correctores de situacions conflictives, així com accions formatives.  
- Sol·licitar com a pas previ, el compliment del procediment informal.  
- Vetlar per la celeritat del procediment formal i el compliment dels terminis.  
- Portar un registre de les denúncies formulades així com de les actes o de qualsevol document presentat. Este registre serà de caràcter confidencial al qual únicament tindrà accés la Comissió d'Investigació i Instrucció.   
- Elaborar un informe amb els resultats dels casos investigats.  
B.1. Fases del procediment formal  
- Obertura del procediment  
S'iniciarà per mitjà de denúncia:  
1. A instància del presumptament assetjat.  
2. A instància de la Comissió en Procediment Informal  
- Tramitació:  
La denúncia es realitzarà en forma escrita per mitjà d'emplenament de formulari que es trobarà en el Cemex Plaça, Departament de RRHH i en els servicis mèdics.  
Formulari de denúncia.doc  
La denúncia s'entregarà al secretari de la Comissió.  
En el cas que la sol·licitud d'obertura provinga de la Comissió en procediment informal s'hi haurà d'adjuntar còpia de l'informe que el promou.  
La Comissió estudiarà la sol·licitud presentada i decidirà, basant-se en la gravetat dels fets i en un termini no major de 2 dies, si s'obri el procediment formal o si prèviament ha de realitzar-se el procediment informal.  
- Citació  
Una vegada decidida l'obertura del procediment formal la comissió tindrà un termini de 5 dies hàbils per a citar el denunciant o denunciants i el presumpte assetjador o assetjadors així com qualsevol altra persona que es considere que puga aportar informació rellevant.   
La dita citació assenyalarà el dia i l'hora en què, dins d'un termini màxim de 7 dies hàbils, s'escoltarà les parts. Així mateix, haurà d'indicar el dret de les parts a proposar testimonis així com les proves documentals que consideren pertinents.  
- Audiència  
Es realitzara el dia i a l'hora assenyalats en la citació davant de la Comissió de Procediment Formal i es realitzarà de forma separada.  
- Informes  
Una vegada realitzada l'audiència, la comissió podrà sol·licitar qualsevol informe que considere oportú i que li permeta l'esclariment dels fets, dins d'un termini màxim de 3 dies hàbils, comptat a partir de l'endemà de la realització de l'audiència, una vegada vençut este termini no podrà sol·licitar nous informes.  
- Informe d'Investigació  
La Comissió d'Investigació i Instrucció tindrà un termini de 7 dies hàbils, comptat a partir de l'endemà de la realització de l'audiència o, si no n'hi ha, del venciment del termini de sol·licitud de nous informes, per a elaborar un informe que elevarà a la Direcció General.  
Este informe haurà de contindre les conclusions. En el cas que els fets siguen declarats constitutius d'assetjament, els qualificarà de greus o molt greus, atenent els fets i les conseqüències i proposarà les mesures preventives i d'ajuda a la víctima.   
L'informe igualment es remetrà a la Direcció de Recursos Humans a fi que aplique les oportunes mesures disciplinàries.   
En el cas que no haja pogut constatar-se una situació d'assetjament, es proposaran accions que contribuïsquen a propiciar un bon clima laboral.  
IV Tipificació de Conductes Sancionades i Sistema de Conseqüències.  
A. Assetjament sexual  
a. Es tracta d'un comportament sexual o de connotació sexual.  
b. Indesitjat pel subjecte afectat.   
c. El comportament, es desenvolupa en l'àmbit d'organització i direcció de l'empresari.   
d. Comprén accions de caràcter verbal, escrit, gestual o de contacte físic.  
- Tipificació de Conductes. A títol enunciatiu:  
a. La petició de favors sexuals per a si o per a un tercer connectada a una promesa de millora de les condicions de treball del sol·licitat, si este accepta; i/o a una amenaça de menyscabament d'estes condicions, o d'acomiadament, si aquell la rebutja.  
b. La petició insistent de favors sexuals, en el lloc de treball, sense prendre en compte el rebuig manifest del sol·licitat.  
c. La realització reiterada de conductes, comentaris o al·lusions de caràcter sexual en el lloc de treball, sense prendre en compte que són ofensius per a un altre. Queden incloses les pràctiques que degraden les normals condicions del clima laboral: comentaris vexatoris, al·lusions abusives, burles sobre la preferència sexual de les persones, i gestos indecents o obscens.  
d. Les conductes descrites en els casos b i c, executades de forma sistemàtica i recurrent durant un temps prolongat amb el propòsit de determinar a la víctima a deixar el seu treball.  
A.1. Assetjament per raó de sexe  
a. Qualsevol comportament realitzat en funció del sexe d'una persona.  
b. Amb el propòsit o l'efecte d'atemptar contra la seua dignitat i de crear un entorn intimidatori, degradant o ofensiu  
- Tipificació de Conductes. A títol enunciatiu:  
a. Accés a la formació professional,  
b. Promoció professional,   
c. Condicions de treball, incloses les retributives i les d'acomiadament,   
d. Afiliació i participació en els òrgans de representació dels treballadors.  
e. Discriminació de tracte respecte a les treballadores embarassades   
f. Discriminació a les treballadors víctimes de violència de gènere per l'exercici dels drets de reducció o reordenació del temps de treball, de mobilitat geogràfica o funcional o de suspensió de la relació laboral.   
A.2. Assetjament per raó de condició  
Esta constituït per totes aquelles conductes de fustigació basada en la raça, en el sexe, en la religió, en l'opinió o en qualsevol altra situació o circumstància personal o social, amb la finalitat, en dificultar-li a la persona assetjada la seua total integració, de produir-li un perjuí, així com crear un ambient d'intimidació.  
- Tipificació de conductes, a títol enunciatiu:  
a. Tractar un treballador/a de manera menys favorable al que haja sigut o serà un altre treballador/a en situació comparable, per motius d'origen racial, religiosos, ètnics, etc.  
b. Situar treballadors/es d'un origen racial o ètnic concret, d'una determinada religió, o d'un sexe específic en desavantatge particular respecte a altres persones, llevat que la dita disposició, criteri o pràctica puga justificar-se objectivament.  
c. Discriminar els treballadors per l'exercici dels drets que es reconeixen per la paternitat, adopció o acolliment en matèria de reducció, reordenació de temps de treball o de suspensió de la relació laboral.  
d. Discriminar els treballadors després d'haver-se reintegrat al treball en finalitzar els períodes de suspensió del contracte per maternitat, adopció o acolliment o paternitat, sempre que no hagen transcorregut més de 9 mesos des de la data de naixement, adopció o acolliment del fill.  
A.3. Assetjament moral  
a. Es produïx quan una persona o grup de persones exercixen una activitat de fustigació contra una altra o altres.  
b. De forma sistemàtica (almenys, una vegada per setmana),  
c. Durant un temps prolongat (més de 6 mesos),  
d. En el lloc de treball o com a conseqüència del mateix.  
- Tipificació de conductes. A títol enunciatiu:  
a. D'organització  
· El superior restringix a la persona les possibilitats de parlar   
· Canviar la ubicació d'una persona separant-la dels seus companys   
· Prohibir als companys que parlen a una persona determinada   
· Obligar algú a executar tasques en contra de la seua consciència   
· Jutjar el treball d'una persona de manera ofensiva   
· Qüestionar sistemàticament i notòriament les decisions d'una persona   
· No assignar tasques a una persona   
· Assignar tasques degradants   
b. Relacions socials / aïllament social  
· Restringir als companys la possibilitat de parlar amb una persona   
· Refusar la comunicació amb una persona a través de mirades i gestos   
· Refusar la comunicació amb una persona a través de no comunicar-se directament amb ella   
· No dirigir la paraula a una persona   
· Tractar una persona com si no existira   
c. Vida privada de la víctima  
· Crítiques sistemàtiques sobre la vida privada d'una persona   
· Terror telefònic   
· Ridiculitzar una persona.   
· Donar a entendre que una persona té problemes psicològics   
· Mofar-se de les discapacitats d'una persona   
· Imitar els gestos, les veus... d'una persona   
· Mofar-se de la vida privada d'una persona   
d. Violència física  
· Amenaces de violència física   
· Ús de violència menor   
· Maltractament físic   
e. Atacs a les actituds de la víctima  
· Atacs a les actituds i creences polítiques   
· Atacs a les actituds i creences religioses   
· Burles que tinguen com a origen la nacionalitat d'una persona   
f. Agressions verbals  
· Proferir insults   
· Crítiques permanents del treball de la persona   
· Amenaces verbals   
· Difondre rumors sobre qüestions infundades.  
· Difondre comentaris negatius d'índole personal.  
B. Sancions   
L'aplicació de sancions per les conductes contràries a este Codi, correspondrà a la Direcció de l'empresa, considerant la qualificació, la gravetat dels fets i els perjuís causats i tenint en compte les normes de règim disciplinari i sancions regulat en el conveni col·lectiu d'aplicació a l'autor d'assetjament.  
C Mesures cautelars  
En els supòsits de faltes greus i molt greus, i sempre que hi haja indicis suficients de l'existència d'assetjament, la Comissió podrà proposar a la Direcció com a mesura cautelar i preventiva:  
1. La suspensió d'ocupació i sou durant el temps d'instrucció de l'expedient disciplinari.   
2. La separació de la presumpta víctima i el/la presumpte/a assetjador/a durant el temps d'instrucció de l'expedient disciplinari.  
3. Altres mesures cautelars que s'estimen oportunes i/o proporcionades a les circumstàncies del cas.  
D. Acusació i denúncia falsa.  
Les acusacions o denúncies que, després de la finalització del procediment, hagen sigut declarades manifestament falses o infundades, seran qualificades com faltes greus.  
V Fonament Jurídic  
El Codi de Prevenció de l'Assetjament i la Violència Cemex té la seua base jurídica en la normativa següent:  
- Normativa internacional.  
Declaració Universal dels Drets Humans. Articles 3 i 5  
- Normativa europea.  
Directiva 76/207/CEE del Consell de 9 de febrer de 1976 relativa a l'aplicació del principi d'igualtat de tracte.  
Directiva 2002/73/CE del Parlament Europeu i del Consell de data 23 de setembre de 2002.  
Framework Agreement on Harassment and Violence drec Work 26 april 2007  
- Normativa nacional  
Constitució Espanyola de 1978, articles. 1.1, 9.2, 10.1, 14, 18.1, 35.1 i 53.2.  
Estatut dels Treballadors, articles 4.2 c), d), e); article 17, article 50.1 a) i c) i article 54.2 c).  
Llei d'Infraccions i Sancions en l'Ordre Social (LISOS), articles 8.13 i 8.13 bis (LISOS).  
Codi Penal Espanyol, article 184.1, 184.2 i 184.3.  
Llei d'Igualtat Efectiva entre Dones i Homes del 22 de març de 2007, article 48.